b'\n_START_ARTICLE_\nPasajul Macca-Villacrosse\n_START_SECTION_\nIstoric\n_START_PARAGRAPH_\nLa intersec\xc8\x9bia dintre Podul Mogo\xc8\x99oaiei (actuala Calea Victoriei) \xc8\x99i Strada Lipscani se afla \xc3\xaen prima jum\xc4\x83tate a secolului al XVIII-lea Hanul C\xc3\xa2mpineanu, proprietar fiind Comandirul de batalion Ioan (Iancu) C\xc3\xa2mpineanu (1798 \xe2\x80\x93 1863). Dup\xc4\x83 moartea p\xc4\x83rin\xc8\x9bilor s\xc4\x83i, el \xc3\xae\xc8\x99i vinde partea sa de avere, const\xc3\xa2nd \xc3\xaen hanul C\xc3\xa2mpineanu, situat pe podul Mogo\xc8\x99oaiei \xc3\xaen mahalaua Doamnei, peste drum de casele baronului \xc8\x98tefan Meitani (azi prefectura poli\xc8\x9biei). Cump\xc4\x83r\xc4\x83tori erau Petrache (Petros) Serafim \xc8\x99i fratele s\xc4\x83u Dr. Ioan Serafim. Petros Serafim fusese dragoman (traduc\xc4\x83tor) pe l\xc3\xa2ng\xc4\x83 ambasada Fran\xc8\x9bei la Constantinopol, \xc3\x8en 1812 el fusese trimis ca t\xc3\xa2lmaci pe l\xc3\xa2ng\xc4\x83 Napoleon Bonaparte, \xc3\xaen timpul campaniei sale din Rusia. Dup\xc4\x83 \xc3\xaenfr\xc3\xa2ngere, a avut inten\xc8\x9bia de a se \xc3\xaentoarce la Constantinopol, dar s-a oprit la Bucure\xc8\x99ti, unde s-a \xc3\xaensurata cu o rom\xc3\xa2nc\xc4\x83, Maria, cu care a avut cinci fete. Fratele s\xc4\x83u, Dr. Ioan Serafim, doctor \xc3\xaen medicin\xc4\x83 la Paris, s-a stabilit \xc8\x99i el la Bucure\xc8\x99ti, pe l\xc3\xa2ng\xc4\x83 fratele s\xc4\x83u \xc8\x99i s-a distins \xc3\xaen lupta contra holerei din 1831. _NEWLINE_\xc3\x8en 1843, Xavier Villacrosse, un arhitect catalan care \xc3\xae\xc8\x99i f\xc4\x83cuse studiile \xc3\xaen Fran\xc8\x9ba \xc8\x99i care fusese numit arhitect \xc8\x99ef al ora\xc8\x99ului Bucure\xc8\x99ti s-a \xc3\xaensurat cu Polixenia fiica dragomanului Petros Serafim. Acesta \xc8\x99i-a \xc3\xaemp\xc4\x83r\xc8\x9bit averea, partea din spre Strada Caraghiorghevici (azi strada Eugen Carada), care cuprindea hanul, fiind dat\xc4\x83 ca zestre fiicei sale Polixenia. Hanul, numit acum hanul Vilacrosse, a func\xc8\x9bionat ca atare p\xc3\xa2n\xc4\x83 la realizarea pasajului._NEWLINE_Ulterior, partea central\xc4\x83 a terenului din spre podul Mogo\xc8\x99oaiei, aflat\xc4\x83 \xc3\xaen fa\xc8\x9ba casei Meitani (actuala prefectur\xc4\x83 a poli\xc8\x9biei) a fost v\xc3\xa2ndut\xc4\x83 Societ\xc4\x83\xc8\x9bii Filarmonice, care voia s\xc4\x83 construiasc\xc4\x83 aici palatul Filarmonicii. Palatul urma s\xc4\x83 aib\xc4\x83 la mijloc \xc8\x99i o sal\xc4\x83 de teatru. Proiectul a c\xc4\x83zut din cauza opozi\xc8\x9biei agentului consular rus. Terenul a fost cump\xc4\x83rat de un antreprenor ungur, care a construit aici hotelul "Stadt Pesht" cu 9 camere la etaj, iar la parter cu o cafenea cu "\xc8\x99antan". _NEWLINE_La sf\xc3\xa2r\xc8\x99itul secolului, hanul Villacrosse a fost demolat fiind \xc3\xaenlocuit cu un ansamblu de cl\xc4\x83diri mai moderne. \xc3\x8entre aceste cl\xc4\x83diri s-au construit pasaje acoperite dup\xc4\x83 modelul pasajelor care existau \xc3\xaen alte ora\xc8\x99e din Europa \xc8\x99i care \xc3\xaencepuser\xc4\x83 s\xc4\x83 apar\xc4\x83 \xc8\x99i \xc3\xaen Bucure\xc8\x99ti. Deoarece partea central\xc4\x83 era ocupat\xc4\x83 de Hotelul Pesht, pe care proprietarul a refuzat s\xc4\x83 \xc3\xael v\xc3\xa2nd\xc4\x83, pasajul a fost executat cu dou\xc4\x83 aripi \xc3\xaen jurul celor dou\xc4\x83 laturi ale hotelului.\n_START_SECTION_\nConstruc\xc8\x9bia pasajului\n_START_PARAGRAPH_\nPasajul, acoperit cu sticl\xc4\x83 \xc8\x99i \xc3\xaen form\xc4\x83 de potcoav\xc4\x83 alungit\xc4\x83, proiectat de arhitectul Felix Xenopol, a fost terminat \xc3\xaen 1891. El are dou\xc4\x83 ramuri care pornesc din calea Victoriei, care se unesc \xc3\xaenainte de ie\xc8\x99irea \xc3\xaen strada Eugeniu Carada. Ramura dinspre strada Lipscani a fost numit pasajul Villacrosse, \xc3\xaen amintirea arhitectului catalan rom\xc3\xa2n, Xavier Villacrosse care fusese arhitect \xc8\x99ef al Capitalei \xc3\xaen anii 1840 - 1850, iar cel de al doilea pasajul Macca dup\xc4\x83 numele lui Mihalache Macca, cumnatul constructorului pasajului. _NEWLINE_Pasajul avea menirea de a lega Banca Na\xc8\x9bional\xc4\x83 de cea mai intens circulat\xc4\x83 arter\xc4\x83 comercial\xc4\x83 din acea vreme. \xc3\x8en acela\xc8\x99i timp pasajul avea la parter locuri pentru mici magazine. Pasajul a fost acoperit cu sticl\xc4\x83 g\xc4\x83lbuie, d\xc3\xa2nd un aer de intimitate \xc8\x99i confort, Pasajul mai avea \xc8\x99i un rol pragmatic, de a evita aglomera\xc8\x9bia dintre cele dou\xc4\x83 artere comerciale importante ale Bucure\xc8\x99tilor Calea Victoriei \xc8\x99i Strada Lipscani. _NEWLINE_La intrarea dinspre strada Eugeniu Carada este realizat un portal monumental. De asemenea cl\xc4\x83dirile din pasaj sunt prev\xc4\x83zute cu ornamente din stuc. Rotonda de dup\xc4\x83 intrare are un acoperi\xc8\x99 cu vitraliu de sticl\xc4\x83._NEWLINE_\xc3\x8en anul 1838 Hanul C\xc3\xa2mpineanu a suferit c\xc3\xa2teva avarii majore din cauza cutremurului \xc8\x99i a fost \xc3\xaen parte renovat construindu-se o intrare din strada Doamnei nr.4, aceasta permi\xc8\x9b\xc3\xa2nd \xc3\xaentoarcerea tr\xc4\x83surilor cu mu\xc8\x99terii. Ace\xc8\x99tia traversau o zon\xc4\x83 cu pr\xc4\x83v\xc4\x83lii de lux, proprietatea lui M. Macca, \xc3\xaenvecinate cu hanul cu acces numai din Calea Victoriei. M. Macca era ginerele lui P. Serafin, c\xc4\x83s\xc4\x83torit cu Anastasia Serafin._NEWLINE_Dup\xc4\x83 anul 1846 construc\xc8\x9bia sufer\xc4\x83 modific\xc4\x83ri spre strada Eugeniu Carada, col\xc8\x9b cu Lipscani._NEWLINE_La 9 martie 1891 M. Macca face o cerere pentru eliberarea unei autoriza\xc8\x9bii de construc\xc8\x9bie pentru un pasaj, construc\xc8\x9bie realizat\xc4\x83 \xc3\xaen curtea lui, cu un aliniament pe mijloc, cer\xc3\xa2nd deschideri \xc8\x99i la Calea Victoriei prin dou\xc4\x83 puncte. Autoriza\xc8\x9bia a fost eliberat\xc4\x83 la 3 aprilie 1891.\n_START_SECTION_\nUtilizarea pasajului\n_START_PARAGRAPH_\nScopul principal al pasajului era de a crea spa\xc8\x9bii comerciale la parter._NEWLINE_Pe l\xc3\xa2ng\xc4\x83 aceasta, pasajul Macca-Villacrosse a fost sediul primei burse de valori din Bucure\xc8\x99ti, \xc3\xaenainte de construc\xc8\x9bia cl\xc4\x83dirii bursei de pe Strada Bursei._NEWLINE_\xc3\x8en anii regimului socialist, pasajul era cunoscut sub denumirea de pasajul Bijuteria dup\xc4\x83 numele magazinului cu acest nume de pe Calea Victoriei.\n_START_SECTION_\nPasajul \xc3\xaen prezent\n_START_PARAGRAPH_\nDup\xc4\x83 1989, pasajul \xc8\x99i-a reluat numele ini\xc8\x9bial de Macca-Villacrosse si a fost redat vechilor proprietari. Pasajul nu a fost renovat \xc8\x99i \xc3\xaen locul micilor magazine s-au instalat diferite restaurante, printre care un bar-restaurant cu teme egiptene, cafeneaua Blues Cafe, un bistrou, un restaurant chinezesc o bijuterie de lux, un amanet \xc8\x99i un magazin numismatic. Noile spa\xc8\x9bii comerciale au revitalizat acest col\xc8\x9b din centrul Bucure\xc8\x99tiului.'